EUROOPAN KOMISSIO Bryssel 6.7.2020 COM(2020) 286 final KOMISSION KERTOMUS NEUVOSTOLLE yhdennestätoista Euroopan kehitysrahastosta











merentakaisille maille ja alueille myönnetyn











rahoitusavun täytäntöönpanosta vuonna 2019



Johdanto Merentakaisten maiden ja alueiden assosiaatiosta annetulla päätöksellä (MMA-assosiaatiopäätös) luodaan oikeudellinen kehys merentakaisten maiden ja alueiden (MMA:t), niiden jäsenvaltioiden, joihin MMA:t ovat sidoksissa, ja Euroopan unionin välisille suhteille. Euroopan unionin toiminnasta tehdyn sopimuksen (SEUT-sopimus) mukaisesti MMA-assosiaatiopäätöksen tarkoituksena on tukea MMA:iden kestävää kehitystä ja edistää unionin arvoja maailmanlaajuisesti. MMA:ille annetaan rahoitustukea pääasiassa Euroopan kehitysrahastosta (EKR), josta niille on osoitettu yhdennentoista EKR:n puitteissa 364,5 miljoonaa euroa ohjelmakaudelle 2014–2020. Tässä kertomuksessa esitellään MMA-assosiaatiopäätöksen 91 artiklan mukaisesti yhdennestätoista EKR:stä MMA:ille myönnetyn rahoituksen täytäntöönpanossa saavutettua edistystä vuonna 2019. Yhdennestätoista EKR:stä MMA:ille myönnetty rahoitus Yhdennestätoista EKR:stä MMA:ille myönnettävät varat jakautuvat MMA-assosiaatiopäätöksen liitteen II perusteella ohjelmakaudella 2014–2020 seuraavasti: ·229,5 miljoonaa euroa hallintoaluekohtaisia (kahdenvälisiä) määrärahoja; ·100 miljoonaa euroa alueelliseen ja kaikki MMA:t kattavaan yhteistyöhön; ·21,5 miljoonaa euroa humanitaarisen avun ja hätäavun rahoittamiseen; ·5 miljoonaa euroa korkotukien ja MMA-investointikehykseen liittyvän teknisen avun rahoittamiseen; ·8,5 miljoonaa euroa tutkimusten ja teknisen avun rahoittamiseen. MMA-assosiaatiopäätöksessä vahvistettujen kriteerien perusteella yhdennestätoista EKR:stä voidaan myöntää hallintoaluekohtaisia määrärahoja 16 MMA:lle. On huomattava, että Grönlanti saa rahoitusta suoraan unionin yleisestä talousarviosta Grönlanti-päätöksen mukaisesti.

Kolmella alueellisella ohjelmalla pyritään edistämään yhteistyötä sellaisten MMA:iden välillä, jotka sijaitsevat samalla alueella ja joilla on samankaltaisia haasteita ja tavoitteita. Aluekohtaisista määrärahoista rahoitettavilla toimilla tuetaan sellaisten kokonaisvaltaisten alueellisten ohjelmien ja hankkeiden laatimista ja täytäntöönpanoa, joilla pyritään ratkomaan näitä haasteita. MMA:ita kannustetaan kumppanuuteen muiden rahoituslähteiden, myös Euroopan unionin rahoitusvälineiden, kanssa osana naapureina sijaitsevien Afrikan, Karibian ja Tyynenmeren (AKT) maiden ja/tai kolmansien maiden sekä EU:n syrjäisimpien alueiden kanssa tehtävää yhteistyötä. Hallintoalueita ja alueita koskevien ohjelmien lisäksi MMA:iden sisäistä yhteistyötä edistetään temaattisella ohjelmalla, joka on yhdennentoista EKR:n ainoa kaikkiin MMA:ihin kohdistuva ohjelma. Yhdennentoista EKR:n MMA-määrärahojen ohjelmasuunnittelu MMA-assosiaatiopäätöksen neljännessä osassa vahvistetaan MMA:ita koskeva erityinen ohjelmasuunnitteluprosessi. Toisin kuin AKT-maiden kohdalla, ohjelmasuunnittelu ei perustu maaohjelmiin vaan yksivaiheiseen prosessiin eli ohjelma-asiakirjan laatimiseen. Asiakirjassa on kaksi osaa: a) EU:n toimintastrategia (A-osa) ja b) toimenpideasiakirja (B-osa). Kunkin MMA:n ohjelma-asiakirjan hyväksymiseen tarvitaan ainoastaan yksi muodollinen komission päätös, joka kattaa sekä strategiset suuntaviivat että yksityiskohtaisen ohjelman. Budjettituki on suosituin hallintoaluekohtaisten määrärahojen täytäntöönpanomuoto MMA:issa (tähän mennessä kolmetoista 16:sta MMA:sta hyötyy EKR:stä). Siirtyminen pois aiemmin monien MMA:iden käyttämästä hanketuesta edustaa myönteistä kehitystä. Budjettituki on tehokas tapa ratkaista monialaisia, pitkäaikaisia ja rakenteellisia haasteita ja pitää yllä rakentavaa poliittista vuoropuhelua. MMA:illa on päävastuu ohjelma-asiakirjojen laatimisesta, mukaan lukien painopisteistä, joihin niiden strategiat perustuvat, ja tarvittavien kuulemisten järjestämisestä paikallistasolla. MMA:iden pyynnöstä niille on tarjottu ohjelmasuunnitteluprosessin aikana teknistä apua MMA-assosiaatiopäätöksen 81 artiklan mukaisesti. Tilanne vuonna 2019 a)Yhdennentoista EKR:n hallintoalueita koskeva täytäntöönpano Kaikkien osapuolten sitoutumisen ansiosta yhdennentoista EKR:n ohjelmasuunnittelussa on vuonna 2019 edistytty lisääntyneen yhteistyön ja vuoropuhelun keinoin. Aruban ja Bonairen ohjelma-asiakirjat hyväksyttiin vuonna 2019. Näin ollen neljätoista 16:sta MMA:sta, joille on osoitettu varoja EKR:stä, on nyt saanut ohjelmasuunnittelunsa valmiiksi . Vuonna 2019 yhdennestätoista EKR:stä maksettiin MMA:ille 40,7 miljoonaa euroa rahoitustukea (ks. liite I). Curaçao (16,95 miljoonaa euroa) ja Saint Martin (7 miljoonaa euroa) olivat ohjelmasuunnitteluvaiheessa vuonna 2019, ja niiden ohjelma-asiakirjat on tarkoitus hyväksyä vuonna 2020. Seuraavassa käsitellään täytäntöönpanoa vuonna 2019: Karibian alue:

·Anguillan budjettitukiohjelmasta tuettiin koulutusalaa koskevan kestävän rahoitussuunnitelman hyväksymistä, kansallisen tutkintojen viitekehyksen valmiiksi saattamista ja kuuden yksittäisen kouluja koskevan kehittämissuunnitelman laatimista (2,45 miljoonan euron suuruinen kolmas kiinteämääräinen maksuerä sekä ensimmäinen ja toinen vaihtelevansuuruinen maksuerä: 0,75 + 1,05 miljoonaa euroa). Lisäksi Aruba hyväksyi helmikuussa 2019 koulutusohjelmaa koskevan ohjelma-asiakirjan (13,05 miljoonaa euroa). Ohjelmalla pyritään lisäämään teknistä osaamista innovatiivisen ja kestävän kehityksen edistämiseksi. Turks- ja Caicossaaret toteuttivat edelleen ohjelmaansa, jolla teknistä ja ammatillista koulutusta mukautetaan työmarkkinoiden tarpeisiin. ·Myös kestävässä kasvussa saatiin aikaan huomattavaa edistystä käynnissä olevalla Montserratin budjettitukiohjelmalla, josta maksettiin toinen kiinteämääräinen maksuerä (2 miljoonaa euroa) sekä ensimmäinen vaihtelevansuuruinen maksuerä (2 miljoonaa euroa). Budjettitukiohjelmalla edistetään muun muassa uusiutuvan energian ja matkailun kehitystä. ·Uusi budjettituki Bonairen nuorisoalalle käynnistettiin yhdennentoista EKR:n ohjelma-asiakirjan hyväksymisen jälkeen (3,95 miljoonaa euroa). Sillä parannetaan nuorten terveyttä, työllistettävyyttä ja elintasoa.

·Brittiläisille Neitsytsaarille osoitettiin B-määrärahoista 2 miljoonaa euroa katastrofin jälkeisenä hätäapuna Karibian alueen MMA:ille vahinkoa aiheuttaneiden vuoden 2017 hirmumyrskyjen jälkeen. Avustuksen tarkoitus oli parantaa selviytymiskykyä. Tyynenmeren alue: ·Ranskan Polynesia edistyi kestävää matkailua koskevassa alakohtaisessa politiikassaan jatkamalla kestävää matkailua koskevan strategiansa täytäntöönpanoa. Näin ollen voitiin maksaa toinen kiinteämääräinen maksuerä (7,4 miljoonaa euroa). Myös Pitcairn jatkoi strategisen kehityksen suunnitelmansa toteuttamista edistämällä matkailua, ja sille maksettiin ensimmäinen kiinteämääräinen 1 miljoonan euron maksuerä. Uusi meriliikennepalvelu käynnistettiin, minkä seurauksena matkustajamäärä kasvoi merkittävästi. ·Uusi-Kaledonia jatkoi työllisyyttä koskevia pyrkimyksiään. Sen tavoite on lisätä mahdollisuuksia päästä koulutusohjelmiin ja parantaa työllisyysastettaan ja koulutuksessa olevien määrää. Vuoden 2018 ennakoidut erät eli toinen kiinteämääräinen maksuerä (4 miljoonaa euroa) ja ensimmäinen vaihtelevansuuruinen maksuerä (2 miljoonaa euroa) maksettiin vuoden 2019 alussa. Lisäksi kolmas kiinteämääräinen maksuerä (5 miljoonaa euroa) ja toinen vaihtelevansuuruinen maksuerä (3 miljoonaa euroa) maksettiin vuoden 2019 lopussa. ·Wallis ja Futuna edistyivät edelleen digitaaliseen kehitykseen liittyvän digitaalistrategiansa täytäntöönpanossa ja Tui-Samoan laajakaistakaapeliin liittyvien palvelujen käyttöönotossa. Kaapeli mahdollistaa nopean laajakaistayhteyden. Muut MMA:t: ·Falklandinsaaret saavat tukea yhdennentoista EKR:n yhteenliitettävyysohjelmasta. Kansallisen infrastruktuurisuunnitelman täytäntöönpanossa ja ilma-alusten kunnostamisessa edistyttiin vuonna 2019 tyydyttävästi. Toinen kiinteämääräinen maksuerä (1 miljoonaa euroa) ja ensimmäinen vaihtelevansuuruinen erä (0,75 miljoonaa euroa) maksettiin. Saint Helena, joka sekin saa tukea yhdennentoista EKR:n yhteenliitettävyysohjelmasta, edistyi merkittävästi digitaalistrategiansa täytäntöönpanossa vuonna 2019.

·Saint-Pierre ja Miquelonin matkailualaa koskeva budjettitukiohjelma saatiin päätökseen vuonna 2019, jolloin maksettiin neljäs kiinteämääräinen maksuerä (3,25 miljoonaa euroa) ja toinen vaihtelevansuuruinen erä kokonaisuudessaan (3,25 miljoonaa euroa). Matkailu- ja meriliikennealalla tapahtui näkyvää kehitystä, mistä on osoituksena majoituskapasiteetin merkittävä kasvu ja meriliikennepalvelujen lisääntyminen Saint-Pierre ja Miquelonin ja Kanadan Newfoundlandin välillä.

MMA-kumppaneiden kanssa on käyty budjettitukiohjelmien puitteissa yleisesti koko vuoden mittaan säännöllistä poliittista vuoropuhelua makrotalouden tilanteesta, julkisesta varainhoidosta ja alakohtaisista politiikoista. Vuonna 2019 otettiin käyttöön tekninen apu hallintoaluekohtaisten ja alueellisten tulojen ja menojen hyväksyjien tukemiseksi ohjelmasuunnitteluprosessissa. Teknisen avun sopimuksiin tai selvityksiin, joita on tehty MMA:iden ohjelmasuunnittelun tai alakohtaisten strategioiden määrittelyn tueksi tai MMA:iden budjettitukikelpoisuuden selvittämiseksi, oli vuoden 2019 lopussa käytetty yhteensä 1 592 672,72 euroa yhdennentoista EKR:n teknisen yhteistyön välineistä (II ja III) myönnetyistä määrärahoista. b)Yhdennentoista EKR:n yhteydessä toteutettu alueellinen yhteistyö Yhdennentoista EKR:n alueellisissa MMA-ohjelmissa edistyttiin vuonna 2019 merkittävästi. ·Tyynenmeren alueen alueellisella PROTEGE-ohjelmalla (Projet régional océanien des territoires pour la gestion durable des écosystèmes – 36 miljoonaa euroa) tuetaan alueen kestävää ja ilmastonmuutokseen mukautuvaa kehitystä suojelemalla luonnon monimuotoisuutta ja uusiutuvia luonnonvaroja. Se on jatkoa kymmenennen EKR:n alueelliselle INTEGRE-ohjelmalle (Initiative des territoires pour la gestion régionale de l’environnement, 12 miljoonaa euroa), jolla tuettiin rannikkoalueiden integroitua hallintaa ja vahvistettiin kestävää kehitystä koskevaa alueellista yhteistyötä. Ensimmäinen maksuerä (6,8 miljoonaa euroa) maksettiin joulukuussa 2018. Vuonna 2019 nimitettiin hankkeiden täytäntöönpanoa johtava tiimi ja määriteltiin neljä toiminnan painopistettä (maatalous, kalastus, vesi ja haitalliset vieraslajit). Ensimmäinen ohjauskomitea kokoontui heinäkuussa 2019.

·Karibianmeren alueen alueellisella ohjelmalla ReSEMBID (Resilience, Sustainable Energy and Marine Biodiversity, 40 miljoonaa euroa) vahvistetaan ympäristön kannalta kestävää talouskehitystä painottamalla selviytymiskykyä, kestävää energiaa ja meriluonnon monimuotoisuutta. Tavoitteena on kunnostaa vanhentunutta infrastruktuuria ja lisätä sen energiatehokkuutta sekä kehittää meriluonnon monimuotoisuuden suojelua ja kestävää hallintaa. Lisäksi ohjelmalla pyritään parantamaan meriluonnon kykyä sopeutua äärimmäisiin ja toistuviin luonnonilmiöihin. Vuonna 2019 maksettiin 3,62 miljoonaa euroa. ·Intian valtameren alueen alueellisen ohjelman (Régional d’appui dans le secteur de l’observation, de la gestion et de la préservation des écosystèmes terrestres et marins, 4 miljoonaa euroa) tavoitteena on parantaa maa- ja meriekosysteemien seurantaa ja tarkkailua Ranskan eteläisillä ja Etelämantereella sijaitsevilla mailla, ennallistaa ekosysteemejä ja lujittaa vaikutuksia ehkäiseviä mekanismeja. Rahoitusosuussopimus Ranskan kehitysyhteistyöviraston (Agence Française de Développement) kanssa allekirjoitettiin heinäkuussa 2019, ja sopimuksen puitteissa on maksettu 1,4 miljoonaa euroa.

·Yhdennentoista EKR:n kaikki MMA:t kattavan temaattisen ohjelman (17,8 miljoonaa euroa) ohjelma-asiakirja hyväksyttiin maaliskuussa 2019. Ohjelmassa keskitytään luonnonvarojen kestävään käyttöön. Siihen katsotaan kuuluvaksi myös kestävä energia ja ilmastonmuutos sekä katastrofiriskin vähentäminen. Sopimus valitun täytäntöönpanoviraston kanssa on tarkoitus allekirjoittaa vuonna 2020. Lisäksi EU:n vuonna 2019 antamalla toiminta-avustuksella (550 000 euroa) tuettiin merentakaisten maiden ja alueiden assosiaatiota (OCTA). Avustus paransi assosiaation valmiuksia täyttää tehtävänsä. Tämä koski erityisesti MMA-kumppaneiden koordinointia EU:n kanssa käytävän vuoropuhelun helpottamiseksi, kumppanuuden edistämiseksi ja sen jäsenten yhteisen työn tukemiseksi useissa yhteistä etua koskevilla EU–MMA-assosiaation osa-alueilla. c)Institutionaalinen vuoropuhelu Assosiaatiossa on määritetty kolme vuoropuhelufoorumia: MMA–EU-foorumi

Seitsemästoista MMA–EU-foorumi järjestettiin Ranskan Polynesiassa maaliskuussa 2019. Foorumiin osallistui MMA:iden ja jäsenvaltioiden korkean tason edustajia, ja sen puheenjohtajana toimi kansainvälisestä yhteistyöstä ja kehitysasioista vastaava Euroopan komission jäsen Neven Mimica. Seitsemännentoista MMA-EU-foorumin päätelmissä EU, MMA:t ja jäsenvaltiot, joihin MMA:t ovat sidoksissa, totesivat vuoden 2019 olleen ratkaiseva MMA-EU-suhteiden tulevaisuuden kannalta. Vuonna 2019 nimittäin neuvoteltiin uudesta MMA-assosiaatiopäätöksestä, EU:n monivuotisesta rahoituskehyksestä 2021–2027, brexit-prosessista ja Cotonoun sopimuksen jälkeisestä kehyksestä. MMA–EU-foorumin puitteissa pidettiin kolmenvälisiä poliittisen tason tapaamisia (1. maaliskuuta 2019), joihin osallistuivat niiden jäsenvaltioiden edustajat, joihin MMA:t ovat sidoksissa (myös Ranskan merentakaisten alueiden ministeri), MMA:iden edustustojen johtajat ja komissaari. Tapaamiset tarjosivat mahdollisuuden keskustella MMA–EU-kumppanuudesta vuoden 2020 jälkeen. Lisäksi järjestettiin tekninen työpaja, joka käsitteli kestävän kehityksen toteuttamista alueellisen yhteistyön avulla. Työpajassa voitiin keskustella MMA:iden roolista alueellisen yhteistyön vahvistamisessa niiden omassa lähiympäristössä. Kolmikantakokoukset Brysselissä järjestettiin vuonna 2019 (huhti-, heinä- ja lokakuussa) kolme kolmikantakokousta, joihin osallistui komissio (puheenjohtajana), MMA:iden edustajat ja ne jäsenvaltiot, joihin MMA:t ovat sidoksissa. Kokoukset tarjosivat foorumin, jossa voitiin jakaa oleellista tietoa, tarkastella yhteistä etua koskevia ensisijaisen tärkeitä aiheita ja seurata assosiaatiopäätöksen täytäntöönpanon edistymistä. Kumppanuustyöryhmät Ympäristöä, ilmastonmuutosta ja kestävää energiaa käsittelevä kumppanuustyöryhmä kokoontui heinäkuussa 2019. Kokouksen tarkoitus oli erityisesti jakaa tietoa EU:n politiikkoja ja aloitteita koskevista eri näkökohdista, jotka liittyvät valtameriä koskevaan ohjelmaan, BEST-aloitteeseen ja ympäristöä ja ilmastotoimia koskevaan ohjelmaan. Institutionaalisten puitteiden ja vuoropuhelufoorumien lisäksi OCTA järjesti komission tuella kolme tapahtumaa vuonna 2019. Brysselissä järjestettiin lokakuussa eri puolilla maailmaa sijaitsevien MMA:iden merimaisemaa koskeva konferenssi, jonka tuloksena allekirjoitettiin MMA:iden valtameriä koskeva julistus. Siinä korostetaan MMA:iden sitoutumista valtamerien säilyttämiseen ja niihin liittyvien sosiaalisten ja taloudellisten arvojen edistämiseen. Joulukuussa 2019 järjestettiin kestävää energiaa käsittelevä työpaja. Työpaja tarjosi tilaisuuden käydä MMA:iden energia-alan teknisten asiantuntijoiden ja komission välisiä keskusteluja tästä yhteistä etua koskevasta aiheesta. MMA:t esittelivät edistymistään vuonna 2015 allekirjoitetun energia-alan etenemissuunnitelmansa täytäntöönpanossa. Lisäksi OCTA järjesti joulukuussa 2019 EU:n ohjelmia käsittelevän työpajan, jossa jaettiin tietoa EU:n ohjelmista ja MMA:iden rahoitusmahdollisuuksista. d)Euroopan investointipankki MMA-assosiaatiopäätöksen nojalla MMA:ille voidaan vuosina 2014–2020 myöntää taloudellista tukea Euroopan investointipankin hallinnoimien rahoitusmekanismien kautta kolmannen rahoituspöytäkirjan mukaisesti. Mekanismeja ovat MMA-investointikehys (nykyinen rahoitus: 48,5 miljoonaa euroa), korkotukien ja teknisen avun rahoitus (5 miljoonaa euroa) ja Euroopan investointipankin omat varat (enintään 100 miljoonaa euroa).